Daerah Dalat

Dalat ialah sebuah daerah yang terletak di bawah pentadbiran Bahagian Mukah, wilayah Sarawak, Malaysia. Daerah ini meliputi kawasan dari Kampung Penat ke Oya dan dari muara Sungai Kut ke Ulu Baoh. Daerah ini memiliki keluasan sebanyak 905.29 kilometer persegi dan jumlah penduduk seramai 21,147 orang pada tahun 2020. Daerah ini juga mempunyai satu daerah kecil, iaitu Oya.

Waktu piawai yang digunakan di Daerah Dalat ialah Waktu Piawai Malaysia dengan lapan jam lebih awal dari Waktu Universal Selaras (UTC). Iklim di kawasan ini ialah iklim khatulistiwa (Af). Purata suhu 23°C. Bulan yang paling panas pada bulan Oktober, 24°C dan Januari yang paling sejuk, 21°C. Purata hujan adalah 4,359 milimeter per tahun.

 Sejarah 
Pada 2 April 1974, Dalat telah diisytiharkan sebagai sebuah daerah penuh, dengan bandar Dalat sebagai pusat pentadbiran daerah. Daerah ini berada di bawah Bahagian Sibu dari tahun 1974 hingga 28 Februari 2002 dan merangkumi Oya, Dalat Proper, Nanga Baoh, Nanga Tamin, Stapang, Skim Sekuau dan Nanga Pakoh. Daerah ini pada ketika itu mempunyai empat bandar kecil, 23 kampung dan 115 rumah panjang. 

Pada 1 Mac 2002, setelah Mukah telah diisytihar sebagai Bahagian ke-10 di Sarawak, daerah ini telah diletakkan di bawah pentadbiran Bahagian Mukah. Kawasan daerah Dalat meliputi Kampung Penat ke Oya, dan dari muara Sungai Kut ke Ulu Baoh. Pada ketika itu terdapat tiga bandar kecil, 23 kampung dan 22 rumah panjang di daerah ini.
 Pentadbiran 
Daerah Dalat terletak di bawah pentadbiran Pejabat Daerah Dalat yang merupakan sebahagian daripada pentadbiran Bahagian Mukah. Pihak berkuasa tempatan yang mentadbir daerah ini pula ialah Majlis Daerah Dalat dan Mukah. Terdapat 16 kampung dan 22 rumah panjang berada di bawah pentadbiran daerah ini. 

Daerah Dalat turut mempunyai satu daerah kecil, iaitu Oya yang berada di bawah pentadbiran Pejabat Daerah Kecil Oya. Daerah Kecil Oya mempunyai sembilan kampung. 

 Geografi 
Daerah Dalat terletak di tengah negeri Sarawak, juga di tengah bahagian Mukah. Daerah Dalat bersempadan dengan daerah Mukah di timur, daerah Selangau di selatan, daerah Matu di barat dan Laut China Selatan di utara.

Daerah Dalat mempunyai keluasan kira-kira 905 kilometer persegi dan mempunyai titik tertinggi mencecah 83 meter. Bentuk muka bumi daerah ini keseluruhannya merupakan kawasan rata dan mendatar namun terdapat sedikit kawasan berbukit di hujung tenggara daerah. Antara sungai utama yang mengalir di daerah ini termasuklah Batang Oya, yang mengalir di tengah daerah ini.

Kawasan penempatan penduduk kebanyakannya tertumpu di kawasan pinggir pantai berdekatan Oya, dan di sepanjang kawasan tebing sungai Batang Oya hingga ke pekan Dalat di bahagian tengah daerah.  

 Iklim 
Daerah Dalat ialah kawasan beriklim khatulistiwa (Af).

 Demografi 
Berdasarkan bancian Malaysia 2020, jumlah penduduk di daerah Dalat ialah seramai 21,147 orang dengan kepadatan penduduk 23 orang perkilometer persegi yang dikategorikan sebagai taburan penduduk jarang. Bancian ini juga merekodkan sejumlah 5,551 isi rumah dengan 5,901 tempat kediaman. Majoriti penduduk di daerah Dalat merupakan Bumiputera selain Melayu, dengan majoriti antara mereka berbangsa Melanau. Penduduk berbangsa Cina membentuk kumpulan kedua terbesar diikuti penduduk berbangsa Melayu. Penduduk bukan warganegara terdiri daripada 2,819 orang.
+Bilangan penduduk mengikut bangsa pada tahun 2020.StatusBangsaJumlahWarganegaraMelayu688Bumiputera lain16,494Cina1,130India4Lain-lain12Bukan warganegara -2,819Jumlah21,147

 Bahasa 
Majoriti penduduk di daerah Dalat menggunakan bahasa Melanau dalam kehidupan seharian mereka, terutamanya dalam kalangan masyarakat Melanau. Terdapat sedikit perbezaan dialek mengikut setiap kawasan yang berlainan. Bahasa lain seperti Bahasa Melayu (terutamanya dialek Sarawak), Bahasa Iban, Mandarin, Hokkien dan Bahasa Inggeris turut digunakan.

 Agama 

Di daerah Dalat, agama Islam merupakan agama paling ramai penganut dengan peratusan 59 peratus diikuti agama Kristian sebanyak 32 peratus. Sebanyak hampir tujuh peratus penduduk tidak beragama manakala hampir tiga peratus penduduk beragama Buddha. Penduduk beragama Hindu dan lain-lain membentuk kumpulan minoriti.
+Bilangan penduduk mengikut agama (2020)AgamaJumlahIslam12,363Kristian6,745Tidak beragama1,494Buddha520Lain-lain23Hindu2Jumlah21,147

 Ekonomi 
Hasil pertanian utama daerah ini adalah tepung sagu.  tanah pertanian digunakan untuk perkebunan sagu. Empat kilang tepung sagu di daerah ini mampu menghasilkan 75 tan tepung sagu setiap hari.

 Pendidikan 
Terdapat dua sekolah menengah di daerah ini iaitu SMK Dalat (ditubuhkan pada tahun 1977) dan SMK Oya (ditubuhkan pada tahun 2004). Terdapat 25 sekolah rendah kebangsaan yang berada di bawah bidang kuasa daerah.

 Rujukan 

 Pautan luar 
 Laman Web Rasmi Majlis Daerah Dalat & Mukah

Dalat